
Δευτέρα, 12 Οκτωβρίου 2026
ΔΕΛΤΙΟ ΤΥΠΟΥ
Αποβίβαση ασθενούς από Φ/Γ πλοίο στην Αμαλιάπολη – Εντοπισμός 25 αλλοδαπών στην Άνδρο – Προσάραξη Τ/Χ-Α/Ψ σκάφους στην Αίγινα – Προσάραξη και εισροή υδάτων Ι/Φ σκάφους στην Πάτμο - Εντοπισμός και διάσωση συνολικά 137 αλλοδαπών στην Ιεράπετρα – Διακομιδή ασθενούς


Τις απογευματινές ώρες χθες, ενημερώθηκε το Γ΄ Λιμενικό Τμήμα Αμαλιάπολης του Κεντρικού Λιμεναρχείου Βόλου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ, ότι έχρηζε άμεσης νοσοκομειακής περίθαλψης ένας 71χρονος ημεδαπός μέλος πληρώματος (ειδικότητας μάγειρα) ενός φορτηγού πλοίου (Φ/Γ) σημαίας Μπαρμπάντος, το οποίο βρισκόταν αγκυροβολημένο εντός του όρμου «ΣΟΥΡΠΗΣ». Στην περιοχή μετέβη ένα Περιπολικό σκάφος Λ.Σ.-ΕΛ.ΑΚΤ., όπου παρέλαβε τον ασθενή και τον μετέφερε σε ιδιωτική λιμενική εγκατάσταση της περιοχής. Στη συνέχεια, ο 71χρονος διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Βόλου «ΑΧΙΛΛΟΠΟΥΛΕΙΟ», όπου παραμένει νοσηλευόμενος. 
*****


Τις μεσημβρινές ώρες χθες, ενημερώθηκε η Λιμενική Αρχή της Άνδρου για την ύπαρξη αλλοδαπών στην παραλία «ΡΟΖΟΥ», πλησίον της παραλίας «ΑΧΛΑ» βορειοανατολικά της Άνδρου. Στο σημείο μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και ένα Περιπολικό όχημα από ξηράς. Κατόπιν χερσαίων ερευνών, εντοπίστηκαν 25 αλλοδαποί (6 άνδρες, 11 γυναίκες και 8 ανήλικοι), οι οποίοι μεταφέρθηκαν με το ΠΛΣ στη παραλία «ΒΟΡΗ». Από εκεί, οδηγήθηκαν σε χώρο φύλαξης του Α.Τ. Άνδρου, καθώς και σε προσωρινό χώρο φύλαξης του Δήμου. 

*****


Τις απογευματινές ώρες χθες, ενημερώθηκε η Λιμενική Αρχή της Αίγινας για την προσάραξη σε αβαθή ενός ταχυπλόου αναψυχής (Τ/Χ-Α/Ψ) σκάφους με δύο ημεδαπούς επιβαίνοντες, στη θαλάσσια περιοχή παραλίας «ΚΛΗΜΑ-ΚΛΕΙΔΙ». Στο σημείο έσπευσαν ένα Περιπολικό όχημα από ξηράς, ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και το σκάφος «ΜΑΛΤΕΖΟΣ Ι-ΡΕΣΚΙΟΥ» Τ.Α. 203, προς παροχή συνδρομής. Το Τ/Χ-Α/Ψ αποκολλήθηκε με τη συνδρομή του «ΜΑΛΤΕΖΟΣ Ι-ΡΕΣΚΙΟΥ» και στη συνέχεια κατέπλευσε αυτοδύναμα στο λιμάνι της Αίγινας. Από το Λιμεναρχείο Αίγινας που διενεργεί την προανάκριση, σύμφωνα με τις διατάξεις του Ν.Δ. 712/70 «Περί ναυτικού ατυχήματος, απαγορεύτηκε ο απόπλους του σκάφους μέχρι την προσκόμιση πιστοποιητικού αξιοπλοΐας από τον αρμόδιο νηογνώμονα, ενώ από το συμβάν δεν υπήρξε τραυματισμός και δεν διαπιστώθηκε θαλάσσια ρύπανση. 
*****

Τις βραδινές ώρες χθες, ενημερώθηκε η Λιμενική Αρχή της Πάτμου για την προσάραξη και εισροή υδάτων ενός ιστιοφόρου (Ι/Φ) σκάφους σημαίας Πολωνίας, στη θαλάσσια περιοχή 0,27 ν.μ. ανατολικά της νησίδας «ΤΡΑΓΟΝΗΣΙ» Πάτμου, με τρεις επιβαίνοντες (2 υπήκοοι Γεωργίας και 1 Έλληνας). Άμεσα για τη περιοχή απέπλευσαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), το επιβατηγό-λάντζα «ΑΡΤΕΜΙΣ», καθώς και το εκμισθούμενο σκάφος «ΚΑΡΜΑ» Τ.Σ. 4124, ενώ ενημερώθηκε και ιδιώτης δύτης. Δύο εκ των επιβαινόντων, επιβιβάστηκαν στο ΠΛΣ, ενώ ο τρίτος στο εκμισθούμενο σκάφος και στη συνέχεια μεταφέρθηκαν με ασφάλεια στο λιμάνι της Σκάλας Πάτμου, καλά στην υγεία τους. Το εν λόγω Ι/Φ παραμένει προσαραγμένο και ημιβυθισμένο, χωρίς να έχει διαπιστωθεί θαλάσσια ρύπανση. Από το Λιμεναρχείο Πάτμου που διενεργεί την προανάκριση, συνελήφθη ο 35χρονος αλλοδαπός (υπήκοος Γεωργίας) κυβερνήτης του σκάφους, για παράβαση του άρθρου 277 παρ. 2 του Π.Κ.«Πρόκληση ναυαγίου». 
*****


Τις βραδινές ώρες χθες, ενημερώθηκε η Λιμενική Αρχή της Ιεράπετρας για την ύπαρξη λέμβων με αλλοδαπούς επιβαίνοντες σε δυσχερή θέση στη θαλάσσια περιοχή νότια της νήσου Χρυσής. Στο σημείο μετέβη ένα Περιπολικό σκάφος Λ.Σ.-ΕΛ.ΑΚΤ. το οποίο εντόπισε και περισυνέλεξε συνολικά 85 αλλοδαπούς από δύο λέμβους (37 και 48 επιβαίνοντες αντίστοιχα), τους οποίους μετέφερε στο λιμάνι της Ιεράπετρας. Προανάκριση διενεργείται από το Λιμεναρχείο Ιεράπετρας.

Επίσης: Τις βραδινές ώρες χθες, ενημερώθηκε η Λιμενική Αρχή της Ιεράπετρας για την ύπαρξη λέμβου με αλλοδαπούς επιβαίνοντες σε δυσχερή θέση στη θαλάσσια περιοχή 15,7 ν.μ. νότια της νήσου Χρυσής. Στο σημείο μετέβη ένα Περιπολικό σκάφος Λ.Σ.-ΕΛ.ΑΚΤ. το οποίο εντόπισε και περισυνέλεξε 52 αλλοδαπούς (48 άνδρες και 4 γυναίκες), τους οποίους μετέφερε στο λιμάνι της Ιεράπετρας. Προανάκριση διενεργείται από το Λιμεναρχείο Ιεράπετρας.
*****


Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής διακομίστηκε, από το λιμάνι της Αίγινας στο λιμάνι του Πειραιά, με Περιπολικό σκάφος Λ.Σ.-ΕΛ. ΑΚΤ., 70χρονος, ο οποίος έχρηζε άμεσης νοσοκομειακής περίθαλψης.

